Näin nopeasti se käy – Vartiointiyrityksen päällikkö kirjoitteli rasistisia viestejä vuosia, yksi punkkarien nettikeskustelu muutti tilanteen alle päivässä

Punk in Finland -foorumilla käytävä yksi keskustelu paljasti vartiointiyrityksen päällikköasemassa olleen työntekijän nettikirjoittelun ja johti ”jäähyyn” muutamassa tunnissa.

PSG Turvalla esimiesasemassa ollut työntekijä kirjoitti vapaa-ajallaan erilaisia halventavia viestejä sosiaaliseen mediaan.

Tapauksesta seuranneen kohun seurauksena yritys aloitti tapauksesta sisäisen tutkinnan ja pisti työntekijän jäähylle ilman työvelvoitetta. Asiasta uutisoitiin perjantaiaamuna. Perjantai-iltapäivänä PSG Turva tiedotti, että yhtiön hallitus päätti purkaa miehen työsuhteen kokonaan, yrityksen tiedotteen mukaan yhteisellä sopimuksella työntekijän kanssa.